b'\n_START_ARTICLE_\nVoltherilased\n_START_SECTION_\nNomenklatuur\n_START_PARAGRAPH_\nTaksoni autor on Pierre Andr\xc3\xa9 Latreille (1802). _NEWLINE_Nimi "voltherilased" tuleb sellest, et rahuolekus voldivad nad oma eestiivad pikuti kokku.\n_START_SECTION_\nIseloomustus\n_START_PARAGRAPH_\nRahuolekus voldivad nad eestiivad pikuti kokku. Tagakeha on sageli kollase-mustatriibuline._NEWLINE_Voltherilaste seas on nii \xc3\xbcksikelulisi kui ka \xc3\xbchiselulisi liike. \xc3\x9chiselulised voltherilased elavad peredes, neil on viljakas emane ehk emaherilane ja rohkem v\xc3\xb5i v\xc3\xa4hem viljatud emased ehk t\xc3\xb6\xc3\xb6lised, nad ehitavad paberitaolisest massist (l\xc3\xa4bim\xc3\xa4lutud ja s\xc3\xbcljega immutatud puidust) pesi. Parasv\xc3\xb6\xc3\xb6tmes elab  \xc3\xbchiseluliste herilaste koloonia tavaliselt talve alguseni. Uued emaherilased ja isaherilased sigitatakse suve l\xc3\xb5pupoole; p\xc3\xa4rast kopulatsiooni emaherilased talvituvad pragudes v\xc3\xb5i muudes varjulistes kohtades.  Voltherilaste sugukonda kuuluvad peaaegu k\xc3\xb5ik \xc3\xbchiselulised herilased (sealhulgas k\xc3\xa4rjeherilased Polistes fuscatus ja Polistes annularis) ning t\xc3\xa4pik-maaherilane). Alamsugukonnad Polistinae ja \xc3\xbchisherilased koosnevad \xc3\xbchiselulistest liikidest; alamsugukonnad saviherilased, Euparagiinae  ja Masarinae on \xc3\xbcksikelulised; sugukonnas Stenogastrinae on mitmesugused vahepealse  eluviisiga liigid. Enamik liike on saviherilased, kes ehitavad vastsetele savist haudekambrikese._NEWLINE_Voltherilased on kiskjad v\xc3\xb5i toituvad \xc3\xb5ietolmust ja toidavad sellega vastseid (Masarinae). Kiskjad toituvad tavaliselt tapetud putukatest ja toidavad sellega vastseid, m\xc3\xb5ned liigid s\xc3\xb6\xc3\xb6vad ka v\xc3\xa4ikseid n\xc3\xa4rilisi, gekosid ja v\xc3\xa4ikseid linde (t\xc3\xb5en\xc3\xa4oliselt raibet). _NEWLINE_Alamsugukonna Polistinae herilased ja \xc3\xbchisherilased ei s\xc3\xb6\xc3\xb6 saaki otse, vaid m\xc3\xa4luvad seda ja annavad vastsetele, kes toodavad aminohapperikast selget vedelikku, millest valmikud toituvad. Selle koostis on liigiti erinev.\n_START_SECTION_\nT\xc3\xa4htsus\n_START_PARAGRAPH_\nPaljud liigid on tolmeldajad, teised j\xc3\xa4lle kahjurputukate h\xc3\xa4vitajad.'